Villeneuve szerint Leclerc egy erős szezonkezdettel sarokba szoríthatja Vettelt
2019. febr. 18. 10:18
Jacques Villeneuve, az 1997-es F1-es világbajnok nagy érdeklődéssel várja a Ferrari párosának csatáját: szerinte Charles Leclerc kínos helyzetbe hozhatja Sebastian Vettelt.
Sebastian Vettel az idei szezontól már nem Kimi Räikkönen, hanem Charles Leclerc oldalán kezdheti meg a bajnoki csatát a Ferrarival. Villeneuve egy érdekes csatára számít kettejük között: "Mindez megváltoztatja a munkafolyamatokat. A legjobban az izgat, hogy alakul Vettel és Leclerc csatája. Ha Charles az év elején fut néhány jó versenyt, akkor Vettelnek kockáztatnia kell - persze nem szándékosan. Charles ugyanis nehézséget okozhat Vettelnek, ahogy ezt korábban Ricciardo is megtette. Charles-ban sok potenciált látok, és ott áll mellette a tapasztalt Jock Clear is. Dolgoztam vele, és hatalmas segítséget jelenthet a számára. Jock pontosan tudja, hogy működik egy versenyző." - mondta a kanadai a Sky Italiának.
Villeneuve: Leclerc nem azért megy a Ferrarihoz, hogy „Bottast játsszon”
"Vettelnek a teljes szezon során erősnek kell lennie, és sok minden függ attól, Leclerc-kel hogy alakul a csatájuk. Egyértelmű számára, hogyha a dolgok nem jönnek össze neki, akkor a Ferrari jövőjét Leclerc jelentheti. A nyomás maximálisan rá helyeződik. Ő mindent elveszíthet, míg Leclerc semmit. Vettel azonban egy nagyszerű bajnok, és ezzel a nyomással biztos, hogy meg tud birkózni."
Ami a világbajnok Mercedest illeti: "Számomra a Mercedes maradt a favorit, azonban nem feledkezhetünk meg róla, hogy a Ferrari 2018-ban nagyon is ott volt a szeren. Kiegyensúlyozott csatát vívtak. A szezon első felében a Ferrari erősebb volt, majd a Mercedes ledolgozta a hátrányát. Most meg kell várnunk, Leclerc milyen hatással lesz a csapatra."
"Lewis Hamilton pedig szinte legyőzhetetlen, ha nem alszik be. A szezon második felében olyan jó volt, hogy egyáltalán nem is hibázott. A csapattársáról, Bottasról ugyanezt nem állíthatom."
Végül a kanadai szólt pár szót a Ferrari fiatal tehetségéről, Mick Schumacherről is: "Nem ismerem őt, de az elég nyilvánvaló, hogy jó munkát végez. Megvan benne a potenciál, és mindehhez a képessége is, hogy jobbá váljon. Ráadásul ott van rajta a nyomás a vezetékneve miatt is."
Marc Gene, Ferrari & Jacques Villeneuve, Sky Italia
Renault: a Red Bull játszadozott velünk, de hasznos partnerek voltak
Képgaléria: megérkeztek az első felvételek az F1-es téli tesztről